
Sabia emblemă a vitejilor luptători geto-daci: Falx Daciae 
 
Conf. univ. dr. George V Grigore 
 
La sfârşitul Epocii Bronzului, acum 5-6 milenii, oamenii au început să fabrice arme din 
cupru şi bronz – la început – apoi de fier, pentru a se apăra de fiarele sălbatice sau a rezolva 
diferite tipuri de conflicte individuale sau tribale, compensând neajunsurile lor fizice şi sporind 
astfel forţa de reacţie. Sabia, cu forma sa de frunză de salcie, a fost mult timp favorită în lupta 
corp la corp, dovedindu-se net superioară celorlalte arme. Numele de sabie vine din cuvântul de 
sorginte protoindoeuropeană „saer”, cu înţeles de „a răni”, „a tăia”. Săbiile de fier au început să 
fie folosite la început în arealul locuit de către traci, celţi şi grecii macedoneni. Cercetările 
arheologice efectuate în ultimile zeci de ani pe tot cuprinsul Daciei, respectiv la Coţofeneşti, 
Sprâncenata, Bâzdâna, Popeşti, Bucureşti, Crăsani, Cârliomăneşti, Bărboşi, Piatra Neamţ, Brad, 
Răcătău, Poiana, Racoş, Pecica, Cugir, Băniţa, Căpâlna, Tilişca, Piatra Craivii, dar şi în alte 
localităţi, au adus noi şi importante informaţii legate de metalurgia fierului la acest popor. Cele 
mai vechi piese din acest metal descoperite pe aceste meleaguri au fost datate ca aparţinând 
Hallstatt-ului A, respectiv secolului 12 î.e.n. În secolele 3-2 î.e.n. se constată o înmulţire 
considerabilă a cuptoarelor de redus minereu de fier pe întreaga arie de locuire a strămoşilor 
noştri, satisfăcându-se astfel cu prisosinţă necesarul intern de obiecte din fier al întregii 
comunităţi. Ca urmare a acestui fapt apar în săpăturile arheologice numeroase depozite de unelte 
şi arme din fier (8). Şeful şantierului arheologie din Munţii Orăştiei (ORA-ŞTIE sau „Ştie-ora”; 
Timpul tainic), profesorul Ioan Glodariu, în anul 1995 a dat spre studiu un cui de fier dacic 
descoperit în sanctuarul de la Racoş, profesorului şi cercetătorului basarabean Andrei Vartic 
(1948-2009). În urma analizelor efectuate la Institutul Metalurgic din Leningrad (Sankt 
Petersburg), dar şi la Moscova, de către o echipă coordonată de către academician Sergiu 
Rădăuţanu şi formată din profesorul Gh. Kiosse, doctor Galina Volodin, prof. Daria Grabco, C. 
Posteuca, N. Malcovici şi I. Androni, s-a constatat că acest cui dacic vechi de 2000 de ani care 
refuză să ruginească este creat din alfa-fier pur în procent de 99,97%, fiind asemănător în 
componenţa sa cu enigmaticului stâlp de fier de la Delphy, dar şi cu un disc din acelaşi metal 
descoperit în Mongolia şi datat în sec.IX. Acelaşi cercetător asiduu al civilizaţiei dacice, Andrei 
Vartic, descoperă o lupă din acelaşi fier pur la Peştera Bodii, în România, dar şi alte calupuri de 
fier de 40 de kilograme, datând din perioada în care în Imperiul roman asemenea clipe de fier 
create în cuptoarele fierarilor romani nu depăşeau 25 de kilograme. (18; 19) Astfel de dovezi 
certifică calitatea metalului din care erau făurite aceste arme încovoiate, ca Falxul sau Daca, 
paloşul curb al armatei dace.  
Pentru prima dată este menționată o astfel de armă-seceră folosită în lupta crâncenă dintre 
zei în lucrarea „Teogonia” („Genealogia divină”) a lui Hesiod, scriitor originar din Askara, o 
localitate din Grecia centrală, în secolul al VIII-lea î.Ch. Autorul ne povestește că Geea, supărată 
pe Uranus cu care avea deja multe progenituri zeiești, „a dat formă unei mari seceri și le-a 
destăinuit planul dragilor ei fii”, ca „păcătosul tată” să fie pedepsit pentru „murdarele-i 
mârșăvii”: să-i taie lui Uranus organele genitale, punând astfel capăt pornirilor lui sexuale 

neînfrânate. Dar „frica i-a cuprins pe toți”; și numai „marele Cronos cel rău, a avut curaj”. În 
aceeași „Teogonie” mai apare și o bătălie între Zeus și zeul-șarpe Typhon, în care iese învingător 
Zeus. Celelalte scrieri grecești („Historia” lui Herodot; „Iliada” lui Homer; „Odele” lui Pindar 
din Teba) afirmă că aceasta, menționată de Hesiod, a fost doar lupta finală, ea fiind precedată de 
altele, în care Zeus fusese lovit cel dintâi. Inițial, Zeus a luptat cu Typhon de aproape, folosind 
secera specială pe care i-o dăduse mama lui pentru „fapta rea”, căci urmărea să-l castreze și pe 
Typhon. Dar Typhon l-a prins pe Zeus în plasa lui, i-a smuls secera din mână și i-a tăiat cu ea 
tendoanele de la mâini și de la picioare. După aceea l-a lăsat pe Zeus neputincios, cu tendoanele 
retezate într-o peșteră, dar zeii Aegipan și Hermes l-au găsit și l-au vindecat, acesta reluând lupta 
inițială. (22). Folosită la emasculare sau la retezarea tendoanelor, sabia-seceră își dovedește 
eficacitatea și în lupta dintre zei, dar și în lupta dintre oameni.  
 
Clemens Flavius Alexandrinul ţine să menţioneze că: „Tracii au inventat aşa-numita 
„harpe”. Este un cuţit mare, încovoit... din care s-a dezvoltat arma naţională a dacilor – Falx 
Dacica – sabia încovoiată.” (Stahlin, II, p. 49);(15). Falxul a apărut din această „Harpe” sau 
„Romphaya Tracică”, ca o sabie lungă şi curbată, ascuţită pe partea concavă, uneori prevăzut cu 
şanţuri pentru scurgerea sângelui şi având ataşat un mâner lung de lemn sau os ce putea fi apucat 
cu ambele mâini.  
Unii specialiști susțin faptul că sabia incovoiata („falx dacica”) nu este derivată din 
„rhomphaia” tracică. Ambele arme albe ar fi însă evoluții ale unor arme curbe utilizate în zona 
Balcanilor, de tip „machaira”, rezultate în urma evoluției unor seceri - unelte în seceri – arme. 
Armele curbe au o evoluție foarte sinuoasă în toate civilizațiile antichității, de la cuțitele și 
secerile de silex, până la „kopis”-ul grecesc, „sappara” asiriană sau „kopesh”- ul egiptean. Între 
toate acestea, au apărut și armele curbe tracice, al căror vârf tehnologic a fost „Falx dacica” sau 
„Harpia”. 
Posibil ca această armă să fie inspirată de gheara încovoiată și nemiloasă a Mamei Gaya 
Vultureanca, simbolul ceresc al geților pe care îl vom întâlni mai apoi și pe blazoanele 
Basarabilor din toate Valahiile europene. Ca și emblema basarabă cu pajura sau Gaya 
Vultureanca (Pasărea cu corn din Tezaurul de la Agighiol, sau Coifurile cu ochi ale Oamenilor 
Vultur), care a trecut peste milenii neschimbată, așa și simbolul spadei curbate a geto-dacilor a 
apărat fruntariile timp îndelungat. Aceasta a mai fost numită și „Harpie” de la numele Harpiilor 
cerești (23; 24; 25 și 26).  Referirile din mitologia greacă fac trimitere la divinitățile feminine 
numite Harpii, ca monștrii aparținînd generației divine primordiale, cea de dinaintea 
Olimpienilor atât de cunoscuți. La început au fost cunoscute doar două, apoi numărul lor sporește 
la trei. Numite și „Hoții”, ele apar descrise în versiuni timpuri ale mitologiei grecești ca fecioare 
foarte frumoase și înaripate. Mai târziu, din motive necunoscute, ele au devenit monștri înaripați, 
cu chipuri de femei bătrâne și urâte, cu corp de pasăre, cu gheare ascuțite și încovoiate. Se spune 
că miroseau îngrozitor și erau veșnic flămânde. Cele trei harpii îi atacau pe troienii care acostau 
din cauza furtunii în Insulele Strofade (insule mici, nelocuite aflate în Marea Ionică). În 
concluzie, atacul harpiilor poate întruchipa simbolic acțiunea devastatoare a viciilor și a răutății 
umane. Despre o femeie care este rea și hrăpăreață se spune și în ziua de astăzi că este o 
adevărată harpie. Harpiile erau declarate ca fiice ale lui Thaumas și ale oceanidei Elektra, iar 
într-o altă variantă apăreau ca fiicele lui Poseidon și ale Geei. Se spune că, din porunca Herei, 
ele au spurcat bucatele ce se aflau în fața nefericitului rege Phineus. Acesta, pentru a scăpa de 
ele, a cerut ajutorul boreazilor Zetes și Calais, care le-au biruit și le-au pus pe fugă. Ele intervin 
 
 
3 
 
la un moment dat și în legenda regelui Pandareos, răpindu-i acestuia fetele. Harpiile erau cele 
care răpeau copiii și sufletele morților, așa că erau reprezentate cărând oameni spre lumea 
subterană, pedepsindu-i sau torturându-i. Cei care erau luați de harpii nu mai erau văzuți 
niciodată. Harpiile erau și personificări ale vânturilor de furtună. Numele lor erau: Aello, 
Celaeno și Ocypete. Una dintre ele s-a unit cu zeul Zefir și a dat naștere celor doi cai divini și iuți 
ca vântul ai lui Ahile: Xanthos și Balie. 
„Harpii” era și numele unui trib carpic (C-harpic, C-Harpații) de origine traco-getică, care 
în secolele II-III e.n. locuia la nord de gurile Dunării, în zona dintre Prut şi Nistru. Ptolemeu 
vorbeşte în Geografia sa chiar de un „oraş Harpis”. Prezenţa unei populaţii getice în această 
regiune, respectiv carpi sau harpi, este atestată şi arheologic de ceramica descoperită într-o serie 
de morminte din zona amintită.   
Sabia geto-dacă Harpia, Falx Dacica sau Arma Ascunsă, mai purta și numele de Sica. De 
la acest nume al sabiei sfinte și-au luat numele triburile Sicanilor și al Siculilor, cei care au 
colonizat acum câteva mii de ani Sicilia de astăzi și care luptau cu această înfiorătoare armă albă. 
Noi astăzi comparăm forma peninsulei italice cu o cismă, dar ea poate fi comparată și cu forma 
unică a sabiei curbate geto-dace. Se crede că cei mai vechi locuitori ai insulei Sicilia au fost 
sicanii (sec. XI-lea î.e.n., înainte de sosirea fenicienilor și a grecilor). De aici vine și numele antic 
al insulei de Sicania. Acestora le-au urmat tribul Sicelilor. Apoi Sicania a fost invadată de un 
popor misterios, Elymii, despre care se presupune că vin din Italia sau Asia Mică. Tucidide 
menționează în scrierile sale că, după cucerirea Illiumului, troienii au scăpat din mâinile grecilor, 
refugiindu-se cu câteva bărci pe teritoriul sicanilor, ambele populații primind numele de elymi. 
El ne mai spune că Sicanii erau de origine iberică (zona Valencia), și au fost alungați de acolo de 
către ligieni (,,Istoria Războiului Peloponesiac”). Ca un alt semn peste timp este și existența în 
prezent a localității Sica în județul Cluj.  
Ca pandant al Falxului dacic, luptătorii mai aveau şi pumnalul curbat asemănător spadei 
emblemă, respectiv „sica”. Dacii se foloseau de falx spre a-şi croi drum prin inima unităţilor 
duşmane dotate cu armuri sau pentru respingerea atacurilor declanşate de unităţile de cavalerie 
ale acestora, acest fapt fiind posibil datorită lungimii falxului şi al modului lui de folosire. Dacii 
dotaţi cu asemenea spade luptau în formaţiuni mici, grupaţi în formă de triunghi cu vârful 
orientat înainte, adoptând această tactică deoarece aveau nevoie de spaţiu pentru a-şi manevra cât 
mai eficient armele. Folosindu-şi ambele braţe în momentul utilizării armei, purtătorul unei 
asemenea „Coase a Morţii” nu putea să poarte şi scut; cel mult avea la cingătoare pumnalul 
încovoiat Sica. Unităţile de soldaţi daci şi geţi dotaţi cu Falxuri şi Sica, infuzaţi cu unica credinţă 
în nemurire propovăduită de către Marele Preot Deceneu, mergeau fără teamă la luptă şi chiar, 
mai departe, în Ţinutul Zalmoxian al Nemuririi. Această religie-filosofie zalmoxiană avea să 
aducă faima armatei de temut a dacilor, asemănătoare întrucâtva cu Codul Bushido (Calea 
Războinicului), codul de conduită al războinicilor samurai din Japonia, dar şi cu acel Cod al 
Cavalerului Medieval din Europa sau regulile Castei Kşatrya (Casta Războinicilor) din India. 
Aceste coduri sunt coduri morale care pun accentul pe cumpătare, loialitate, măiestrie în artele 
războiului și moarte onorabilă. Cele şapte virtuţi solicitate de aceste coduri erau corectitudinea, 
curajul, bunăvoinţa, respectul, onestitatea şi sinceritatea absolută, onoarea şi loialitatea. 
Samuraiul, asemenea luptătorului dac întrucâtva, purta două săbii, una lungă (katana) și una 

scurtă (wakizashi). Katana este un tip de sabie japoneză curbată cu lungimea lamei mai mare de 
60 cm., cu garda de formă circulară sau pătrată și cu mânerul destul de lung pentru a putea fi 
ţinut cu ambele mâini. Din punct de vedere istoric, ea a devenit inseparabilă de samuraiul din 
perioada feudală a Japoniei, și a devenit cunoscută pentru abilitatea ei de tăiere și a ascuţimii 
sale. Săbiile create pentru samurai reprezintă şi astăzi un mister chiar şi pentru ştiinţa modernă, 
tăişul acestora fiind aproape indestructibil. Realizarea unei astfel de săbii era un act religios, iar 
procesul tehnologic dura între 3 şi 6 luni. Asemănător acestei arme redutabile este şi iataganul, 
cel derivat din vechile săbii greceşti, cu acea curbură specifică a sa, descendentă în josul lamei, 
ce-i favoriza acestuia capacitatea de retezare, dublată şi de ascuţimea vîrfului. Secretul 
ascendenţei şi a extinderii Imperiului Otoman se datorează apariţiei acestei arme albe, net 
superioară săbiilor greoaie ale cavalerilor medievali europeni.   
Meşteşugarii metalurgi-fierari geto-daci au prelucrat încă de la începuturile istoriei 
cunoscute cu deosebită pricepere bronzul şi arama, astfel că nu le-a fost greu să facă tranziţie 
către metalurgia fierului, vădit mai complicată. Cu un inventar bogat de unelte necesare – 
nicovale, ciocane, cleşti, dălţi, etc. – ei realizau o gamă variată de unelte şi arme din fier. Acestea 
erau lucrate prin martelare, prin încălzirea la roşu şi batere, până la modelarea formei obiectului 
dorit. Calitatea acestor produse se poate dovedi prin prin lipsa zgurei din piesele finite şi din 
lipsa unor produse executate inadecvat. Duritatea şi rezistenţa obiectelor de fier prelucrate în 
aceste ateliere erau asigurate prin diferite procedee de călire. Toate piesele de fier descoperite în 
timpul cercetărilor arheologice din aşezările dacice sunt călite, ba mai mult, unele dovedesc o 
călire diferenţiată, asigurând o duritate mai mare numai părţilor active ale respectivei arme sau 
unelte.      
  La luptătorul dac, Falxul dacica, aşa cum l-au numit mai apoi romanii, a evoluat în urma 
bătăliilor în care a fost implicat, devenind din pumnal, sabie şi mai apoi o veritabilă coasă a 
morţii. Având montat un mâner lung şi fiind manevrată cu ambele braţe, Falxul era folosit nu 
pentru împuns, ci ca şi o coasă, pentru lovit şi tras. În urma loviturilor sale asupra capetelor la 
care ajungea peste scuturi sau asupra membrelor ostaşilor duşmani, rezulta retezarea acestora sau 
despicarea lor. Unităţile purtătoare de Falxuri erau unele de elită, pedestre, formate din oameni 
speciali antrenaţi, cu o anumită forţă fizică şi experienţă în acest tip de “cosit”.  
Multitudinea de reprezentări ale acestei arme denotă popularitatea de care se bucura în 
cadrul arsenalului lumii antice, dar şi impactul pe care l-a avut în bătăliile pe care dacii le-au 
purtat. În aşezările dacice din Piatra Craivii, Căpâlna, Cugir, Coţofeneşti, Piatra Neamţ, Popeşti, 
dar şi în altele s-au descoperit asemenea arme. Numărul mic de exemplare descoperite în siturile 
arheologice arată importanţa pe care a avea, romanii oferind de multe ori la schimb echivalentul 
greutăţii sale în aur, fiind una dintre prăzile de război favorite. Din cauza acestui fapt Falxul mai 
este cunoscut şi ca Arma Ascunsă.  
În mâinile unui luptător încercat, falxul reteza absolute orice, graţie formei sale unice. 
Toate populaţiile vecine se temeau de armata dacă. Nimic nu rezista unei lovituri năpraznice de 
falx: arme, armuri, scuturi, cai. Codul Zalmoxian de conduită şi faxul dacic a reprezentat o 
pavază de temut a Regatului Dac.  Armata dacă a constituit o forţă de care se temeau toţi vecinii, 
inclusiv Imperiul Roman, aşa cum recunoaşte şi Lucanus în a sa „Pharsalia”: „Feriţi-ne, zei 
cereşti, ca printr-un dezastru care i-ar pune în mişcare pe daci şi geţi, Roma să cadă, iar eu să 
rămân teafăr…” (5) 

 Dacă falxul reprezenta marele avantaj al armatei dacice ca armă, credinţa Zalmoxiană 
care îi făcea să lupte fără frică de moarte reprezenta “motorul” acesteia. Luptătorii daci mureau 
cu zâmbetul pe buze. Cultul Eroului ce renunţă la patimi şi pofte, dedicându-se războiului, 
respecta perceptele creştine înainte de creştinism. Din acest spirit nemuritor şi neîngenunchiat au 
derivat mai târziu haiducii şi căpitanii de plai, personaje tragice prin destinul lor ce s-au înscris în 
lungul şir al eroilor neamului. Prin sacrificial eroului se mântuia sufletul colectiv al întregului 
popor; sacrificiul omului pentru perenitatea neamului.  „Dacii au fost cei mai viteji şi mai drepţi 
dintre traci” (Dio Cassius) (4) şi prin venerarea lui Zamolxis au descoperit căi nebănuite ale 
sufletului uman nepieritor.  
Oştenii de elită ai Daciei urmau o şcoală cu o filozofie şi o morală ce completa pregătirea 
militară cu cea spirituală. Preoţii daci erau şi comandanţi de oşti şi luptau alături de ceilalţi 
războinici. Ei erau cei care alfabetizau în ştiinţa nemuririi tinerii luptători cu Falxul. În primele 
Biserici ale neamului nostru se predica pentru libertate şi nemurire, dar cu sabia încovoiată în 
mână. Bisericile transparente – cele sub cerul liber – erau preferatele celor zeloşi. Cei foarte 
zeloşi erau fanatici şi se credeau inspiraţi de divinitate, fiind animaţi de o exaltare religioasă, 
excesivi de pătimaşi şi pravoslavnici. Aceste unităţi de elită constituiau doar o parte, nu cea mai 
numeroasă, a unei armate, posibil având un alt statut social. Posibil ca această elită să nu fi fost 
una aristocratică, ci o categorie specială de războinici, acei capillati menţionaţi în sursele antice, 
proveniţi din oameni liberi ce îţi asumau unele obligaţii cu caracter militar şi care se aflau într-o 
relaţie de subordonare faţă de pilleati, conducătorii armatei dace.  
Detașamentele de elită ale purtătorilor de falx erau formate din bărbați maturi, care se 
retrăgeau din viața socială și se dedicau pregătirii militare, fiind gata oricând să se sacrifice 
pentru țară. În prima parte a vieții se dedicau educației, familiei și vieții în comun, iar apoi se 
retrăgeau în munți și depuneau jurământul sacru de luptă, devenind precum lupii. Pe întreaga 
Columnă a lui Traian nu apar tineri soldați daci, ci doar bărbați maturi și hotărâți. Dacii nu 
trimeteau la luptă în aceste formațiuni de sacrificiu tineri, pentru că aceștia trebuiau să-și trăiască 
viața, să cunoască dragostea și să înmulțească neamul. Ascunși precum șerpii și feroci ca și lupii, 
dacii purtători de falx atacau când te așteptai mai puțin și luptau până la moarte. (18;19;20)    
Acțiunea acestei săbii curbe devenea eficace atunci când, după lovire se trăgea arma spre 
înapoi – gest similar cu secerișul am putea spune, deși de cele mai multe ori nu mai era nevoie de 
tragere, lovitura în sine fiind de ajuns. Leziunile potenţiale (tăieturi, despicături) apărute în urma 
luptelor cu asemenea arme depindeau de forţa loviturii, de experienţa celui ce folosea sabia, de 
unghiul de incidenţă, precum şi de porţiunea de corp afectată. În cazul loviturilor cu amplitudine 
mare, intervenea forţa de inerţie conferită de greutatea armei, dar şi a ambelor braţe ridicare spre 
a lovi şi reteza. Acest gen de sabie presupune şi un anume gen de eroism care, combinat cu 
caracteristicile de excepţie ale armei, poate justifica asocierea aproape exclusivă a dacilor cu 
Falx Dacica. Ataşamentul acestor daci pentru o asemenea armă nu rezidă doar din calitatea 
materialului şi eficacitatea formei, dar trebuie pus în legătură şi cu acea detaşare pe care dacii o 
aveau în faţa morţii. Cercetarea acestui filon spiritual şi din perspectiva unei mentalităţi a 
războinicului dac poate oferi date suplimentare despre sabia încovoiată şi ascensiunea ei 
meteorică în cadrul fenomenului militar antic trac. (2;3) 
Falxul este arma tipică de luptă a dacilor, apărând figurată pe numeroase monumente, dar 
şi pe monedele imperiale din secolele II şi III e.n. Este plină Columna de la Roma (20) de 

asemenea săbii, iar Monumentul Triumfal de la Adamclisi (1;7) are pe metopele sale sabia 
naţională a poporului get şi dac. Aceasta nu apare în mormintele căpeteniilor locale, ca ofrandă 
către cel decedat, pentru că era prea preţioasă ca armă şi încă folositoare, fiind moştenită din tată 
în fiu. Împăratul Traian (53-117) însuşi a emis monezi pe a căror faţă apare scris Provincia 
Dacia şi unde apare o tânără femeie – probabil Zeiţa Dacia – ce stă pe un tron, ţinând strâns în 
plan vertical şi vizibil o sabie sicca curbă îndreptată cu vârful spre emblema Legiunii a V-a 
Macedonica şi având la picioare un leu, simbolul Legiunii a-XIII- Gemina. Aria de răspândire a 
acestor monede cuprinde întregul teritoriu al provinciei Dacia, dar prin schimburile comerciale 
efectuate au ajuns şi în provinciile învecinate precum Moesia Inferior, Moesia Superior şi 
Pannonia Superior. Aceste monede cunoscute ca „Provincia Dacia” au fost emise pentru Filip I 
Arabul, dar şi pentru Marcia Otacilia, Filip II Iunior, Traianus Decius, Herrenius Etruscilla, 
Herrenius Etruscus, Hostilianus, Trebonianus Gallus, Volusian, Aemilian, Valerian si Gallienus 
(11). Falxul mai apare pe un bloc de calcar, dar şi într-o altă reprezentare pe o placă de marmură, 
ambele descoperite la Grădiştea Muncelului şi adăpostite de Muzeul din Deva. Pe această placă 
apare numele Legiunii romane a IV-a Flavia Felix, gravat sub formă de săbii curbate, spre a se 
înţelege faima acestui tip de armă în epocă. (12) 
Din cauza eficacităţii acestei săbii încovoiate a apărut şi sinistra faimă a acesteia, pe care 
a dobândit-o în special în timpul celor două războaie daco-romane, cele ce au pus capăt 
existenţei regatului dac.  
În lucrarea „Cesarii” a lui Flavius Claudius Iulianus (împăratul Iulian Apostatul; 361-363 
e.n.), există un posibil citat din „De bello dacico”, ce redă o caracteristică a dacilor, care ar fi 
fost făcută chiar de Traian: „Voi știţi, Jupiter și ceilalţi zei, că primind Imperiul acesta lâncezind 
și slăbit din toate părţile lui, de tirania care îl macină de multă vreme înăuntru și de desele 
invazii din afară ale dacilor, am fost singurul care a îndrăznit să atace aceste popoare care 
locuiesc dincolo de Danubiu. Am subjugate chiar pe acești daci, cea mai războinică naţiune de 
dintre neamurile ce au existat vreodată, nu numai prin virtuţile corpurilor lor, dar și prin acele 
învăţături ale lui Zamolxis, care este la ei în cea mai mare veneraţie, săpată adânc în inima lor. 
Pentru că necrezând că mor, ci numai își schimbă locuinţa, merg la moarte mai veseli ca în 
orice altă călătorie.” (Kaesares, I, 420).  
Desemenea, despre efectele năucitoare ale atacurilor cu aceste Falxuri ne putem da sema 
şi din citatul următor: „A plecat la război (Traian) cu soldaţi încercaţi, care dispreţuiau pe parţi, 
duşmanii noştrii, şi nu se singhiseau de loviturile de săgeată ale acestora, după grozavele răni 
ce le-au fost pricinuite de săbiile încovoiate ale dacilor” (Fronto, Principia Historiae, II (trad. 
în „Izvoare privind istoria României”, I, 1964, pag. 533) (16).  
Știm că pe Columna lui Traian, în afară de sinuciderea lui Decebal, este figurată 
sinuciderea dacilor răniţi în luptă, expuși să cadă prizonieri. Moartea era preferată în locul 
sclaviei. Herodot (sec. V î.e.n.), în ale sale „Istorii” în 9 cărţi, relatează: „Iată cum se cred 
nemuritori geţii: ei cred că nu mor și cel care dispare din lumea noastră se duce la zeul 
Zamolxis… Tot la al cincilea an ei trimit la Zamolxis un sol, tras la sorţi, cu porunca să-I facă 
cunoscute lucrurile de care de fiecare dată au nevoie. Iată cum îl trimet pe sol. Unii din ei 

primesc poruncă să ţină trei suliţe, apucând de mâini și picioare pe cel ce urmează să fie trimis 
la Zamolxis și ridicându-l în sus, îl asvârl în suliţe”. Iar despre Zamolxis, care înainte de a fi 
zeificat a fost un muritor, spune că îi învaţă pe geţi că „nu vor muri, ci vor merge într-un anume 
loc unde vor trăi pururi și vor avea parte de toate bunătăţile” (Istoriai, IV, 94.05). Strabon (63 
î.e.n. – 19 e.n.) completează  pe Herodot cu privire la cultul lui Zamolxis, localizând peștera în 
care se retrage periodic în muntele sfânt Kogaionon, și menţionează pe preotul Deceneu, zeificat 
apoi, care l-a ajutat pe Burebista să-i aducă pe geto-daci la abţinerea de la vin și ascultare faţă de 
poruncile sale (Geografia, VII, 3.11.303). Platon (sec. V-IV î.e.n.), reproducând spusele unui 
medic trac, ucenic al lui Zamolxis, spune: „Trebuie să-i dăm îngrijire trupului, dimpreună cu 
sufletul… dacă acest întreg este bolnav, partea nu poate fi sănătoasă” (Charmides, 156.d). 
Marele nostru cercetător Mircea Eliade explică prin evoluţie caracterul sacru al regalităţii geto-
dace, relatat de Strabon, și subliniază importanţa istorică a acestei căutate confuzii între uman și 
divin (21).  
În arenele romane a apărut după războaiele cu dacii gladiatorii numiţi Sicarius, care erau 
de origine tracă şi care luptau înarmaţi cu sica (cuţitul curb) (14). Denumirea s-a folosit apoi şi 
pentru haiducii începuturilor (tâlharii la drumul mare), pentru că şi ei foloseau un cuţit curb care 
rănea grav. Purtători de sica au mai fost şi zeloţii, membrii unei secte evreieşti, cunoscută pentru 
opoziţia agresivă faţă de stăpânirea romană, dar şi faţă de politeism (13). Ei erau numiţi zeloţi de 
la „zeal” sau „plin de zel, de râvnă, de ardoare”. Zelotul este cel care vădeşte zel şi este râvnitor, 
zelator sau perseverent, plin de de ardoare. Mitologia greacă are pe Zeul Zelus, ca fiu al lui 
Pallas-Athena şi al lui Styx (râul care separa Lumea Viilor de Lumea Morţilor. Zelus 
(Înţelepciune şi Ură) împreună cu fraţii săi Nike (Victoria), Kratos (Puterea), şi Bia (Forţa) au 
fost gărzile de corp înaripate care făceau parte din suita lui Zeus şi îi păzeau Tronul de Domnie. 
Zelus personifica dăruirea, emulaţia, era dornic de rivalitate, invidios, gelos, dar având mult zel.  
Englezescul „zeal” (zel) este derivat din numele lui. Zelus a mai fost identificat cu Agon 
(concurs, concurenţă, conflict antagonic, antagonism) şi a avut legături cu Eris (reprezentarea 
feminină a discordiei). Împreună cu Zeus a născut-o pe Ate, Zeiţa Crimei. La nunta zeiţei Tethis, 
nefiind invitată, a aruncat un măr vrăjir pe care era scris cu litere de aur inscripţia: „Celei mai 
frumoase!”. Acest prim Măr al Discordiei a făcut să apară rivalitatea dintre Hera, Atena şi 
Afrodita. Romanii o numeau Discordia. Era sora Zeului Războiului Ares. Mai târziu va fi 
alungată din Olimp, muntele sfânt al zeilor.   
Istoria sabiei încovoiate nu s-a oprit la începutul secolului al II-lea e.n., căci o parte 
însemnată a războinicilor daci au fost încorporaţi în structurile armatei imperiale, ducând cu ei, 
dacă nu arma în sine, cel puţin amintirea ferocităţii sale. Sabia încovoiată, element definitoriu 
pentru noua provincie, ca simbol al Daciei învinse, întâi temut apoi ostracizat, va fi integrat în 
ideologia imperială, iar de aici va pătrunde în conştiinţa antică drept emblemă a personalităţii şi 
faimei războinice a tracilor din Balcanii de Nord şi, într-un final, a dacilor. După războaiele 
daco-romane, datorită rezultatelor maxime date în luptă, unităţi dacice purtătoare de Falxuri au 
fost incluse în marea armată imperială şi au ajuns şi în alte regiuni ale Imperiului Roman. În 
Northumbria, acolo unde un zid uriaş de peste 100 de kilometri taie insula Marii Britanii în două, 

despărţind Scoţia de Anglia, a existat o cetate care a fost locuită de daci. Construit la marginea de 
nord a Imperiului Roman ca o pavăză împotriva barbarilor, Zidul lui Hadrian avea 16 forturi 
ridicate de-a lungul zidului. Dintre toate, cel mai mare, era cel populat de daci, Fortul Banna (de 
la Ban, Banat, Bănat), cel mai bine păstrat şi cel populat şi după retragerea trupelor romane şi 
chiar după destrămarea Imperiului Roman. Banna a fost botezat Birdoswald de către englezi. 
Toate actualele aşezări din apropierea zidului poartă numele vechilor forturi: Rudchester, Halton 
Chester, Ebchester, Great Chester, Rochester. Toate aceste „Chester” au în paranteză trecut 
numele vechi de „Deva”, nume provenind din dacicul „Dava”, adică „Cetate”, ca şi în Dacia 
unde avem Pelendava, Sargidava, Buridava, Petrodava, Ramidava, Piroboridava, Singidava, etc. 
Încă prin secolul XII hrisoavele mai amintesc de un anume Radul, mare stăpân de oi din 
Birdoswald, urmaş al acelor trupe de daci cantonate aici, ce au rămas şi până în zilele noastre. 
Fortul a fost ridicat şi locuit de 1000 de soldaţi din Cohors I Dacorum, recrutaţi de Hadrian pe la 
120-125, ca să lupte împotriva scoţilor, iuţilor şi picţilor de la miazănoapte. Dacii au fost cei mai 
numeroşi, dar şi cei mai buni luptători de aici de la Marele Zid. Aici au luptat Cohors Primae 
Aelia Dacorum, Cohors I Thracum, Cohors VII Thracum, Cohors III Thracum şi Cohors IV 
Thracum.  Printre multe lucruri ciudate legate de arhitectura celor construite de daci aici trebuie 
să menţionez „Basilica exercitatoria” sau „Biserica de exerciţii militare”. Clădirile imperiale 
erau standard pe tot cuprinsul imperiului, dar nu există în tot Imperiul Roman o asemenea 
clădire. În această biserică cu faţa îndreptată spre răsărit se antrenau ostaşii, sub protecţie divină. 
Nicăieri în lumea antică nu a mai  fost descoperită o asemenea biserică dedicată antrenamentelor 
militare. Aici se antrena o armată sfântă, o armată a Nemuritorilor Daci purtători ai Sabiei 
Curbate, armata celor mai buni luptători de pe Marele Zid, pregătiţi să-şi dea viaţa în bătălie atât 
de departe de ţara lor dragă. Pentru aceşti luptători lupta era sfântă, la fel ca şi moartea. În zidul 
sanctuarului s-a descoperit o inscripţie din anul 219 dedicată marelui „tribun dac” Menander, 
rang înalt acordat rareori unui „auxiliar”, inscripţie pe care tronează o sabie dacică curbată, o 
sicca, o marcă a Daciei, o armă etnică a tuturor luptătorilor danubieni. Întradevăr, este uimitor să 
descoperim Sicca, Falx Dacica, Arma Ascunsă, cea mai temută armă a antichităţii, tocmai în 
Scoţia. Sabia geto-dacă era o emblemă, un simbol, un însemn important al poporului geto-dac; ca 
un blazon. Poate forma ei unică venea din secera bătrânului zeu Saturn (Cronos) sau din ghiara 
neiertătoare a Gaiei (geții fiind gaeții, fii Vulturencei), dar trebuia perpetuată și cinstită. De aceea 
sabia geto-dacă apare pe plăci comemoriale, pe stele funerare, pe ziduri și blocuri de piatră. 
Trebuie să spunem că, pe lângă piatra memorială a lui Menander, au mai fost descoperite 
aproape 20 de alte asemenea inscripţii, cu Sicca şi simbolul frunzei palmate lăsate de cohortele 
dacice. Niciuna nu a mai rămas la Birdoswald. Toate sunt ascunse prin arhive subpământene, 
prin beciuri nevizitabile, ca o taină ce nu se doreşte a fi aflată.  Arheologul scoţian Robin Birley 
spune despre luptătorii daci: „Au fost strălucitori. Briliant! Atât ca luptători, ca loialitate, dar şi 
ca civilizaţie. Romanii se temeau de ei. S-au temut enorm înainte de a-i cucerii, dar s-au temut 
chiar şi după, când i-au chemat să lupte în legiunile lor. Erau luptători remarcabili. Se băteau 
fără teamă de moarte şi mureau râzând, deoarece credeau că sufletele lor sunt nemuritoare. 

Însuşi titlul “Aelia” era o mare onoare, căci deriva din numele întreg al împăratului Hadrian, 
denumire care putea fi câştigată numai datorită unui serviciu militar sau cultural ieşit din 
comun. La început au fost trimişi în faţa Zidului, într-un avanpost numit Bewcastle, ca să se bată 
primii cu triburile barbare. Trimişi, oarecum, la sacrificiu, la un fort aflat într-o zonă deschisă, 
pustie, fără zid, fără păduri, fără nimic în jur. Asta, tocmai fiindcă se cunoşteau curajul şi 
devotamentul lor în luptă. Se credea că vor muri, însă ei n-au murit. Apoi au venit aici, la 
Banna, şi aici au trăit până la sfârşit. Au primit pământuri, drepturi, ranguri. Au rămas pentru 
veşnicie acolo, în cetatea lor. Da. Au fost, fără îndoială, dintre cei mai buni luptători aduşi să 
lupte aici, la Zidul lui Hadrian. Acestea sunt fapte, certitudini.” (9;10) 
După retragerea Imperului Roman la sud de Dunăre, pentru geto-daci a urmat o perioadă 
destul de grea. Cum au supravieţuit trecerii tăvălugului teribil al popoarelor migratoare, creând 
un modus-vivendi împreună cu aceştia, nu ştim. Nu avem izvoare de la ei, dar reţinem cum îi 
numeau nemţii în secolul XI – vlahi/valahi sau blaci, tot un vechi cuvânt autohton –, denumire pe 
care o regăsim, tot atunci (secolul XI), în Rohonczy codex,  care ne înfăţişează o Dacie, ca Stat 
naţional întins şi puternic, condus de voievodul Vlad, cel ce luptă contra maghiarilor pe Tisa şi 
contra uzilor – alţi migratori – pe aliniamentul de la Rarău la Marea Neagră, cel ce primeşte solii 
occidentale sau bizantine, pentru a-i fi de ajutor contra barbarilor fără de ţară (6). Au urmat 
domniile din Ţările Române, şi Marea Unire, cea care avea să împlinească un dor de milenii al 
poporului român, care avea să aducă unitatea tuturor românilor într-o singură vatră strămoşească.  
Imaginea actuală a Îngerului Morţii ca personaj sinistru purtător de coasă poate veni şi 
din sentimentul de groază pe care îl aducea un luptător cu Falxul Dacic, secerător de capete şi 
apărător de ţară. Ca semn de neuitare a acestuia s-a ridicat Monumentul „Semn Dacic” (Sabia 
Dacică – Falx Daciae), creaţie a sculptorului Nicolae Adam,  reprezentând cea mai redutabilă 
armă de luptă a strămoşilor noştri. Monumentul este astfel amplasat încât anunţă intrarea în 
Orăştie, pe partea dreaptă a drumului, în sensul de mers al DN 7 dinspre Simeria către Orăştie, 
simbolizând totodată şi poarta de intrare în inima civilizaţiei dacice din Munţii Orăştiei. Semnul 
dacic a fost dezvelit în vara anului 2007, cu ocazia comemorării a 1900 de ani de la moartea 
regelui Decebal. Dacii purtători de Falx şi de steag Draco, deveniţi peste timp vlahi sau blaci ne-
au transmis în paginile Codexului Rohonczy un imn al lor şi un mesaj testamentar, o deviză spre 
neuitare şi neatârnare: „Însetat lupt spre a birui…Dacia unită să trăiască!“ (Rohonczy Codex, 
2002, V. Enăchiuc, p. 267) (6).  
Cunoscută și ca Arma ascunsă, redutabila sabie încovoiată a geto-dacilor, alături de 
credinţa neclintită a luptătorului geto-dac ce murea cu zâmbetul pe buze, au fost elementele ce au 
făcut să tremure multe armate şi popoare. De aceea poate stau şi astăzi mărturie, în marmură sau 
porfir, statuile lor mândre, ridicate de către imperiul roman, spre gloria unui popor pe care l-au 
admirat, un popor cu oameni zeloşi şi nemuritori, poporul geto-dac.  

Legendă foto:  
 
Foto 1, 2 – Exemplare de Falx Daciae, reconstituite; 
Foto 3, 4 - Diferite exemplare de săbii dacice autentice; 
 Foto 5 - Falx Daciae, reconstituire; 
 Foto 6 – Trofeee de război de pe Columna Traiană, printre care şi celebrul Falx Daciae;  
Foto 7 - Luptător dac înarmat cu Falx Daciae - Detaliu de pe Monumentul de la Adamclisi; 
Foto 8 – Placa tribunului Menander din Britania, cu sabia emblemă geto-dacă; 
Foto 9 – Blazonul Roy de Blaquie din „Armorialul Wijnbergen” anul 1289, atribuită de istorici 
ultimelor vlăstare ale dinastiei regale bulgare a Asăneştilor, ea însăşi de origine valahă (geto-
dacă). Ghearele Mamei Gaya Vultureanca apar aici ca redutabile arme din care pot deriva 
cosoarele și sica geto-dacilor. 
- Foto 10 - Detaliu obrăzar coif cu Marea Pasăre-Vultureanca (Gaya). Pasărea moţată unicorn 
(aer, apă și pământ) ce susţine Lumea (cu peștele în cioc și mistreţul în gheare) este viziunea 
geto - dacă asupra lumii și a divinității (detaliu de pe Coiful princiar getic de paradă de la 
Peretu). 
Foto 11 – Harpie;  
Foto 12 - Unitate de războinici geto-daci purtătoare de Falxuri în plină luptă (reconstituire); 
Foto 13 – Monumentul „Sabia Dacică” de la Orăştie. 

Foto 1 - Exemplar de Falx Daciae, reconstituit; 
 
 
 
 
 
 
 
Foto 2 - Exemplar de Falx Daciae, reconstituit; 

Foto 3  - Diferite exemplare de săbii dacice autentice; 
 
 
Foto 4  - Diferite exemplare de săbii dacice curbe autentice; 

Foto 5 - Falx Daciae, reconstituire; 
 
 
Foto 6 - Trofeee de război de pe Columna Traiană, printre care şi 
celebrul Falx Daciae; 

Foto 7 - Luptător dac înarmat cu Falx Daciae - Detaliu de pe 
Monumentul de la Adamclisi 
 
 
 
Foto 8 – Placa tribunului Menander din Britania, cu sabia 
emblemă geto-dacă 

Foto 9 – Blazonul Roy de Blaquie din „Armorialul Wijnbergen” anul 1289, atribuită 
de istorici ultimelor vlăstare ale dinastiei regale bulgare a Asăneştilor, ea însăşi de 
origine valahă (geto-dacă). Ghearele Mamei Gaya Vultureanca apar aici ca 
redutabile arme din care au derivat la un moment dat pumnalele-cosoare și săbiile-
sica ale geto-dacilor („Ghearele Ghiaurilor”). 
 
 
FOTO 10 - Detaliu obrăzar coif cu Marea Pasăre-Vultureanca (Gaya). Pasărea 
moţată unicorn (aer, apă și pământ) ce susţine Lumea (cu peștele în cioc și mistreţul în 
gheare) este viziunea geto - dacă asupra lumii și a divinității (detaliu de pe Coiful princiar 
getic de paradă de la Peretu). A se observa redutabilele gheare. (Sec. IV î.Ch.) 

FOTO 11 - Harpie 
 
 
 
Foto 12 - Unitate de războinici daci purtătoare de Falxuri în plină luptă 
(reconstituire); 

Foto 13 - Monumentul Sabia Dacică de la Orăştie 
 
 
